## TAPOLCA VÁROS NÉMET NEMZETISÉGI ÖNKORMÁNYZATA

**8300 Tapolca, Hősök tere 15.**

Ügyiratszám: 1/159-4/2015.

# J E G Y Z Ő K Ö N Y V

**Készült:** Tapolca Város Német Nemzetiségi Önkormányzata Képviselő-testülete **2015. május 13-án 14.30 órakor** megtartott **nyilvános** üléséről.

**Az ülés helye:** **Tapolcai Közös Önkormányzati Hivatal udvari tanácsterme**

(8300 Tapolca, Hősök tere 15.)

### **Jelen vannak:** Molnár Attila elnök

 Pem Imre elnökhelyettes

 Molnárné Resch Myrtill képviselő

**Tanácskozási joggal, meghívott vendégek**:

dr. Rozgonyi Viktória aljegyző, Schönherrné Pokó Ildikó pénzügyi irodavezető, Tóth János informatikus, dr. Iker Viktória jegyzőkönyvvezető

Tapolcai Városi Televízió munkatársai

**Molnár Attila elnök:** Köszönti az ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. A jegyzőkönyv hitelesítésére felkéri Pem Imre elnökhelyettest. Javasolja, hogy a képviselő-testület mai ülésén a meghívóban szereplő napirendi pont kerüljön megtárgyalásra. Javaslatát szavazásra teszi fel.

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatot hozza:**

**5/2015. (V.13.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete mai nyilvános ülésén a meghívóban szereplő napirendi pontot tárgyalja.

 **NAPIREND**

1. **Tapolca Város Német Nemzetiségi Önkormányzata 2014. évi költségvetésének végrehajtásáról és a költségvetési maradványának elfogadásáról szóló beszámoló**

### *Előterjesztő: Molnár Attila, a Német Nemzetiségi Önkormányzat elnöke*

**VEGYES ÜGYEK**

**KÉPVISELŐI KÉRDÉSEK**

#### NAPIREND TÁRGYALÁSA

1. **Tapolca Város Német Nemzetiségi Önkormányzata 2014. évi költségvetésének végrehajtásáról és a költségvetési maradványának elfogadásáról szóló beszámoló**

### *Előterjesztő: Molnár Attila, a Német Nemzetiségi Önkormányzat elnöke*

**Molnár Attila elnök:** Előterjesztőt kérdezi, kíván-e kiegészítést tenni?

**Schönherrné Pokó Ildikó pénzügyi irodavezető:** A zárszámadási adatok 2014. év január 1. napjától december 31. napjáig terjedő időszakra vonatkoznak. A Német Nemzetiségi Önkormányzat az elmúlt évben is takarékosan gazdálkodott, így 122.000,- Ft pénzmaradvánnyal zárta a 2014. évet. Ezt az összeget a 2015. évben a dologi kiadások körében célszerű felhasználni. Jogszabályi előírásoknak megfelelően a szükséges táblázatok csatolásra kerültek, szöveges indokolással alátámasztva a zárszámadást.

**Molnár Attila elnök:** Elmondja, az önkormányzat gazdálkodása kiegyensúlyozott volt, a pénzügyi eszközök felhasználása, a tervezett programok megvalósítása eredményesen megtörtént. Költségvetési hiány, adósság nem keletkezett, s nincsen olyan kötelezettségvállalása az önkormányzatnak, mely a működést több éves kihatással befolyásolhatná.

*Több kérdés, vélemény, javaslat, hozzászólás nem hangzik el, Molnár Attila elnök a határozati javaslatot szavazásra teszi fel.*

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatokat hozza:**

**6/2015. (V.13.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete a 2014. évi költségvetésének végrehajtásáról és a költségvetési maradványának elfogadásáról szóló határozatot elfogadja és 6/2015. (V.13.) Nkt. határozatai közé iktatja.

**VEGYES ÜGYEK**

**KÉPVISELŐI KÉRDÉSEK**

**Molnár Attila elnök:** Elmondja, készülnek a Nemzetiségi Nap megrendezésére augusztus 21. napján 17.00-18.00 óra közötti időpontban. Felvették a kapcsolatot a városlődi Pergő- Rozmaring Táncegyüttessel, akik színvonalas műsorral emelnék a rendezvény hangulatát. Azt ígérték, amennyiben lehetőségük engedi, szívesen fellépnek a Nemzetiségi Napon. Az önkormányzat részt kíván venni az augusztus 23. napján megtartandó Pörköltfőző versenyen is.

Kulturális tevékenységeik eredményesebbé tétele érdekében javasolja, az önkormányzat vegye fel a kapcsolatot a megyében működő pl. hagyományőrző, kulturális csoportokkal, nemzetiségi önkormányzatokkal, s megállapodások keretében szabályozzák esetleges együttműködésüket. Kéri, hogy az elmondottakról szóló döntést, valamint a Nemzetiségi Napra vonatkozó részvételi szándékát a testület egy-egy határozattal erősítse meg.

*Több kérdés, vélemény, javaslat, hozzászólás nem hangzik el, Molnár Attila elnök a határozati javaslatokat külön-külön szavazásra teszi fel.*

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatokat hozza:**

**7/2015. (V.13.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete a nemzetiségi rendezvények hatékonyabb lebonyolítása érdekében felveszi a kapcsolatot a Veszprém megyében található hagyományőrző, kulturális csoportokkal, továbbá nemzetiségi önkormányzatokkal, velük szükség szerint együttműködési megállapodást köt.

Felhatalmazza a nemzetiségi önkormányzat elnökét, hogy a kapcsolatfelvétel érdekében a szükséges intézkedéseket megtegye.

**Német Nemzetiségi Önkormányzat Képviselő-testülete 3 igen szavazattal – egyhangúan - az alábbi határozatokat hozza:**

**8/2015. (V.13.) Nkt. HATÁROZAT**

Tapolca Város Német Nemzetiségi Önkormányzata Képviselő-testülete részvételi szándékát nyilvánítja a 2015. augusztus 21. napján megrendezésre kerülő Nemzetiségi Napon.

Több napirendi pont nem lévén Molnár Attila elnök megköszöni a nyilvános ülésen való részvételt, és azt 14.45 órakor bezárja.

**K.m.f.**

 **Molnár Attila Pem Imre**

 **elnök elnökhelyettes**